**Ką galima *talpinti*, o ką geriau *skelbti***

Veiksmažodis **talpinti, patalpinti** reiškia *daryti taip, kad tilptų,* *užtektų vietos*. Vartojamas tik tada, kai omenyje turimas tilpimas. Pavyzdžiui:

Statybininkai lentas **patalpino** sandėliuke.

Kaip nors **talpinsimės**, kad ir sunkiai, bet visi drauge.

Kurį laiką sutilpti ankštoje patalpoje galima, bet apgyvendinimo reikšme šis veiksmažodis nevartojamas.

Nesakome vaikai buvo **patalpinti**gerovės centre.

Reikia sakyti: vaikai buvo **apgyvendinti, įkurdinti** gerovės centre.

Internete vieta kol kas neribojama, todėl kalbant apie teksto, nuotraukų ar vaizdo medžiagos dėjimą į internetą žodis „talpinti“ netinka.

Pareigūnai internete ne **patalpino** juoką keliantį vaizdo įrašą.

O pareigūnai **internete paskelbė** ar **įdėjo į internetą** juoką keliantį vaizdo įrašą.

Viešųjų pirkimų planas ne **patalpintas** įmonės interneto svetainėje.

O viešųjų pirkimų planas **skelbiamas** įmonės interneto svetainėjear yra **įdėtas** į įmonės interneto svetainę.

Į laikraščius, žurnalus, katalogus ir kitus leidinius informacija negrūdama, ji planuojama, todėl nesakome: Laikraštyje **patalpintas** darbo skelbimas.

Skelbimai **skelbiami, spausdinami arba dedami į laikraštį**.

## Parengta pagal VLKK Konsultacijų banką